Diari Oficial de la Generalitat Valenciana


Sumari del DOGV 6273, del 24-05-2010 (2010/5869)

ORDE 17/2010, 18 de maig, de la Conselleria d'Agricultura, Pesca i Alimentació, per la qual s'aprova el text del Reglament de la Denominació d'Origen Protegida Xufa de València i el seu consell regulador.
------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2010/05/18/17/dof/vci/html**

### Dades del document

Número de DOGV
:   6273

Data del DOGV
:   24-05-2010

Secció del DOGV
:   I. DISPOSICIONS GENERALS

Número del document
:   2010/5869


Data del document
:   18-05-2010

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * Almàssera
    * Paterna
    * Tavernes Blanques
    * Alboraia
    * Albuixech
    * Bonrepòs i Mirambell
    * Godella
    * Vinalesa
    * Moncada
    * Albalat dels Sorells
    * Foios
    * Meliana
    * Rocafort
    * València
    * Burjassot
    * Alfara del Patriarca
    * qualitat del producte
    * reglament intern
    * tubercle
    * legislació
    * denominació d'origen
    * organització administrativa

ORDE 17/2010, 18 de maig, de la Conselleria d'Agricultura, Pesca i Alimentació, per la qual s'aprova el text del Reglament de la Denominació d'Origen Protegida Xufa de València i el seu consell regulador. [2010/5869]  
Per mitjà de l'Orde de 10 de gener de 1997, de la Conselleria d'Agricultura i Medi Ambient, s'aprovava el nou text de la Denominació d'Origen Xufa de València i el seu consell regulador.  
La Llei 25/1970, de 2 de desembre, de l'Estatut de la Vinya, del Vi i dels Alcohols, manté vigents les normes que conté esta mateixa llei relatives als consells reguladors dels productes agroalimentaris amb denominació d'origen diferents del vi, del vinagre de vi, dels vins aromatitzats, del brandi, del most i dels altres productes derivats del raïm.  
En el capítol XVII, titulat «La protecció dels sistemes de qualitat agroalimentària», de la Llei 10/2006, de 26 de desembre, de la Generalitat, de Mesures Fiscals, de Gestió Administrativa i Financera i d'Organització de la Generalitat, ees regula la gestió, el control i la certificació de les denominacions d'origen protegides, les indicacions geogràfiques, les especialitats tradicionals garantides i l'agricultura ecològica. La novetat fonamental recollida en el capítol XVII mencionat és haver dotat de personalitat jurídica pròpia els consells reguladors o òrgans de gestió de les figures de qualitat diferenciada de la Comunitat Valenciana i haver-se previst la possibilitat de constituir-se com a corporacions de dret públic o privat. Al seu torn, s'hi recull expressament la determinació de tots els consells reguladors de la Comunitat Valenciana existents a l'entrada en vigor de la Llei 10/2006 esmentada per constituir-se com a corporacions de dret públic.   
El Decret 222/2007, de 9 de novembre, del Consell, pel qual s'establixen normes relatives als consells reguladors o òrgans de gestió de les denominacions de qualitat de la Comunitat Valenciana, permet als consells reguladors o òrgans de gestió de les figures de qualitat agroalimentària (denominacions d'origen, indicacions geogràfiques, especialitats tradicionals garantides i agricultura ecològica) existents a la Comunitat Valenciana a l'entrada en vigor del decret, o a les creades amb posterioritat, que opten a constituir-se com a corporacions de dret públic.  
Al seu torn, el decret esmentat definix els consells reguladors de la Comunitat Valenciana com a corporacions de dret públic, dotats de personalitat jurídica pròpia i de plena capacitat per al desenvolupament dels seus fins, que poden realitzar qualsevol classe d'actes de gestió i administració que, amb caràcter general, ajusten la seua activitat al dret privat, excepte en les actuacions que impliquen l'exercici de potestats o funcions públiques en què s'han d'ajustar al dret administratiu. I finalment, es recull en la disposició transitòria única l'obligació d'adaptar l'estructura i la reglamentació, d'acord amb el que s'establix en el decret mencionat, en el termini d'un any, per part de tots els consells reguladors o òrgans de gestió ja constituïts la data d'entrada en vigor del decret.  
El Decret 46/2010, de 12 de març, del Consell, pel qual es modifica l'article 4, apartat 4; l'article 6, apartat 3; l'article 7, apartats 1, 3 i 5; l'article 8, apartat 1, i l'article 11, apartats 2, 3, 4 i 5, del Decret 222/2007, de 9 de novembre, del Consell, pel qual s'establixen normes relatives als consells reguladors o òrgans de gestió de les denominacions de qualitat de la Comunitat Valenciana, que adapta el marc regulador perquè els organismes de certificació de producte puguen complir la norma europea UNE-EN 45573, modifica determinats aspectes relacionats amb l'estructura de gestió dels consells reguladors o òrgans de gestió, homogeneïtza els òrgans de gestió de les figures de qualitat i s'adapten a la directiva de servicis.  
D'altra banda, en el Reglament (CE) 510/2006, del Consell, de 20 de març de 2006, sobre la protecció de les indicacions geogràfiques i de les denominacions d'origen dels productes agrícoles i alimentaris, s'establixen els mecanismes de modificació dels plecs de condicions, els controls oficials i els mecanismes de verificació.  
Per tot això que s'ha exposat, de conformitat amb les disposicions del Decret 222/2007, de 9 de novembre, del Consell, pel qual s'establixen normes relatives als consells reguladors o òrgans de gestió de les denominacions de qualitat de la Comunitat Valenciana, a proposta del Consell Regulador de la Denominació d'Origen Xufa de València i en l'exercici que em conferix la Llei 5/1983, de 30 de desembre, del Consell.  
ORDENE  
Article 1. Aprovació de la normativa específica de la Denominació d'Origen Protegida Xufa de València  
S'aprova la normativa específica de la Denominació d'Origen Xufa de València i el seu consell regulador, integrada pels instruments següents:  
a) Annex I. plec de condicions de la Denominació d'Origen Protegida Xufa de València.  
b) Annex II. Reglament de funcionament de la Denominació d'Origen Protegida Xufa de València.  
Article 2. Adquisició de personalitat jurídica del Consell Regulador  
En el capítol XVII, titulat «La protecció dels sistemes de qualitat agroalimentària», de la Llei 10/2006, de 26 de desembre, de la Generalitat, de Mesures fiscals de Gestió Administrativa i Financera i d'Organització de la Generalitat, es dota els consells reguladors i òrgans de gestió de personalitat jurídica pròpia.  
En el Decret 222/2007, de 9 de novembre, del Consell, es definix els consells reguladors de la Comunitat Valenciana com a corporacions de dret públic, dotats de personalitat jurídica pròpia i plena capacitat per al desenvolupament dels seus fins, que poden realitzar qualsevol classe d'actes de gestió i administració que, amb caràcter general, ajusten la seua activitat al dret privat.  
DISPOSICIÓ DEROGATÒRIA  
Única  
Es deroga l'Orde de 10 de gener de 1997, de la Conselleria d'Agricultura i Medi Ambient, per la qual s'aprova el nou text del Reglament de la Denominació d'Origen Xufa de València i el seu consell regulador.   
DISPOSICIÓ FINAL  
Única  
Este reglament entrarà en vigor l'endemà de la publicació en el Diari Oficial de la Comunitat Valenciana.  
València, 18 de maig de 2010  
La consellera d'Agricultura, Pesca i Alimentació  
Maritina Hernández Miñana  
ANNEX I  
Plec de condicions de la DOP Xufa de València  
CAPÍTOL I  
Disposicions generals  
Article 1. Nom del producte  
Denominació d'Origen Protegida Xufa de València.  
Article 2. Base legal de la protecció  
Es protegixen amb la Denominació d'Origen Protegida Xufa de València les xufes que posseïsquen les característiques definides i complisquen els requisits exigits en este reglament.   
CAPÍTOL II  
La producció  
Article 3. Zona de producció emparada i material vegetal  
1. La producció de les xufes protegides es realitzarà exclusivament a partir de tubercles de la varietat població de xufa (Cyperus esculentus L. var. sativus Boeck.) obtinguts o multiplicats i cultivats en terrenys ubicats als termes municipals següents: Albalat dels Sorells, Alboraya, Albuixech, Alfara del Patriarca, Almàssera, Bonrepòs i Mirambell, Burjassot, Foios, Godella, Meliana, Moncada, Paterna, Rocafort, Tavernes Blanques, València i Vinalesa.  
2. La qualificació de terrenys a l'efecte de la inclusió en la zona de producció de xufa la realitzarà el Consell Regulador, i ha de quedar limitada obligatòriament en els plans del Registre de Productors.  
3. El Consell Regulador pot establir en el manual de qualitat normes complementàries relatives al material vegetal i a les característiques per a la qualificació dels terrenys.  
Article 4. Pràctiques de cultiu  
1. Les pràctiques de cultiu seran les tradicionals de la zona de producció de xufa que tendisquen a produir-ne les millors qualitats. No obstant això, el Consell Regulador pot autoritzar l'aplicació de noves tècniques de cultiu que no afecten desfavorablement la qualitat de la xufa.  
2. El Consell Regulador pot establir en el manual de qualitat normes complementàries relatives al maneig de les explotacions.  
Article 5. Recol·lecció  
1. La recol·lecció de la xufa es farà amb la maquinària adequada per a esta finalitat.  
2. El Consell Regulador pot fer normes de campanya i determinar la data d'inici de la recol·lecció.  
Article 6. Llavat  
El Consell Regulador pot establir en el manual de qualitat mesures per al procés de llavat de la xufa.  
Article 7. Assecatge  
1. L'assecatge es realitzarà de forma adequada, en les condicions òptimes que garantisquen la màxima qualitat del tubercle.  
2. La zona d'assecatge comprendrà la de producció assenyalada en l'article 3.1, que podrà ampliar-se a zones pròximes que siguen adequades per al procés.  
3. El Consell Regulador pot establir en el manual de qualitat normes complementàries relatives al procés d'assecatge.  
CAPÍTOL III  
Condicionament i envasament  
Article 8. Condicionament i envasament  
S'entendran per condicionament i envasament les pràctiques de recol·lecció, llavat, assecatge, selecció i envasament de la xufa, que es realitzaran per autorització expressa del Consell Regulador.  
CAPÍTOL IV  
Característiques del producte  
Article 9. Característiques de la xufa protegida  
1. Els tubercles poden adquirir diverses formes, entre les quals predominen les allargades i les arredonides, conegudes tradicionalment com llargueta i ametlla, respectivament.  
2. Es distingiran els tipus de xufa següents:  
a) Tendra: s'entén per xufa tendra l'acabada de recol·lectar i de llavar.  
b) Seca: s'entén per xufa seca el producte sotmés a les operacions de llavat i assecatge. Posseïx una humitat de 7,5 a 12 per 100. Dins de la xufa seca cal distingir:  
- Seca colliter: s'entén per xufa seca colliter el producte amb un calibre mínim de 5 mil·límetres.  
- Seca gransa: s'entén per xufa seca gransa el producte colliter calibrat, de grandària igual o superior a 7,5 mil·límetres.  
c)Baixos o destriament: és la xufa de calibre inferior a 5 mm. Esta xufa no serà protegida per la Denominació d'Origen Protegida.  
Article 10. Paràmetres de qualitat de la xufa protegida  
1. Les xufes seleccionades han de presentar un aspecte típic, estar sanes, senceres, netes i exemptes d'alteracions que puguen perjudicar el consum i la conservació.  
2. El Consell Regulador establirà en el manual de qualitat les toleràncies de defectes admissibles.  
3. Les característiques mínimes dels tubercles seran:  
Pes unitari: comprés entre 0,45 i 0,80 grams en fresc per unitat.  
Paràmetres morfològics per a xufa tendra:  
Llarg, entre 0,9 i 1,6 centímetres.  
Ample, entre 0,7 i 1,1 centímetres.  
Composició en percentatge en pes de matèria seca: sucres, 11-17,5; greixos, 23-31; proteïnes, 6,5-12; midó: 25-40.  
Article 11. Manipulació, selecció i conservació  
1. Les tècniques utilitzades en la manipulació, selecció i conservació de la xufa tendiran a obtindre un producte de màxima qualitat.  
2. El Consell Regulador pot establir en el manual de qualitat normes relatives a la manipulació, selecció i conservació de la xufa.  
Article 12. Traçabilitat de la Xufa de València  
La traçabilitat de la Xufa de València haurà d'estar documentada i controlada pel Consell Regulador.  
CAPÍTOL V  
Estructura de control  
Article 13. Estructura de control  
La verificació del compliment de les especificacions del present plec de condicions correspon al Consell Regulador de la Denominació d'Origen Protegida Xufa de València.  
Adreça: C/ Poeta Eduard Buïl, 5-6ª. 46175 València  
Telèfon: (34) 874 976 382  
Fax: (34) 452 892 250  
Adreça electrònica: vusj@vnklhxmuzwzahcx.hjs  
Web: www.chufadevalencia.org  
CAPÍTOL VI  
Etiquetatge  
Article 14. Etiquetatge  
Les indústries d'envasament que hagen obtingut el certificat de conformitat del Consell Regulador utilitzaran obligatòriament en les etiquetes dels envasos la menció «Denominació d'Origen Protegida Xufa de València», juntament amb l'etiqueta numerada atorgada pel Consell Regulador que permet el seguiment del producte en la comercialització.  
ANNEX II  
Reglament de funcionament de la DOP Xufa de València  
CAPÍTOL I  
Disposicions generals  
Article 1. Extensió de la protecció  
1. La protecció atorgada per esta denominació d'origen protegida és la prevista en el Reglament (CE) núm. 510/2006, del Consell, de 20 de març de 2006, sobre la protecció de les indicacions geogràfiques protegides i de les denominacions d'origen protegides dels productes agrícoles i alimentaris, i s'estén:  
- al nom de la menció Xufa de València,  
- a tots els noms de la comarca i termes municipals que componen la zona de producció de la Xufa de València, relacionats en l'article 3 de l'annex I.  
2. Queda prohibida en productes no protegits per este reglament la utilització de noms, marques, termes, expressions o signes que, per similitud fonètica o gràfica amb els protegits, puguen induir a confusió amb els que són objecte d'esta reglamentació, encara que per a això utilitzen els termes tipus, estil, gust, elaborat en o altres d'anàlegs.  
Article 2. Òrgans competents  
1. La defensa i protecció de la Denominació d'Origen Protegida i la dels productes emparats, l'aplicació del seu reglament, la vigilància del seu compliment i el foment i control de la qualitat dels productes emparats queden encomanats al Consell Regulador de la Denominació d'Origen Protegida Xufa de València, juntament amb les funcions que puguen exercir, dins de les seues competències, els organismes competents de la Generalitat de la Comunitat Valenciana i de l'administració de l'Estat.  
2. El Consell Regulador confeccionarà i aprovarà el manual de qualitat, les normes tècniques, els procediments, els formats i la resta de documents propis del sistema de certificació dins del sistema de qualitat en aplicació de la norma UNE-EN 45904, «Criteris generals relatius a organismes de certificació de productes», o la norma que la substituïsca.  
CAPÍTOL II  
Règim jurídic del Consell Regulador  
Article 3. Definició   
1. El Consell Regulador és una corporació de dret públic de les regulades per mitjà del Decret 222/2007, de 9 de novembre, del Consell, i de la seua modificació, el Decret 46/2010, de 12 de març, del Consell, pels quals s'establixen normes relatives als consells reguladors o òrgans de gestió de les denominacions de qualitat de la Comunitat Valenciana, i, per tant, està dotat de personalitat jurídica pròpia i de plena capacitat per al desenvolupament dels seus fins, que pot realitzar qualsevol classe d'actes de gestió i administració que, amb caràcter general, ajusten la seua activitat al dret privat, excepte en les actuacions que impliquen l'exercici de potestats o funcions públiques, en què s'ajustarà al dret administratiu.  
2. El Consell Regulador té base associativa privada, sense ànim de lucre, i, a més d'autonomia per a la seua gestió i organització, posseïx autonomia econòmica.  
Article 4. Àmbit de competències del Consell Regulador  
El seu àmbit de competències, sense perjudici del que s'establix en l'article 5, està determinat:  
a) En l'àmbit territorial, per la zona de producció de xufa.  
b) Pel que fa als productes, pels emparats per la Denominació d'Origen Protegida.  
c) Quant a les persones, per les inscrites en els diferents registres.  
Article 5. Finalitat i funcions   
1. És missió principal del Consell Regulador aplicar els preceptes d'este reglament i vetlar pel seu compliment, per a la qual cosa exercirà les funcions que es preveuen en este i en la reglamentació vigent que hi siga aplicable.  
El Consell Regulador queda expressament autoritzat per a:  
a) El control de la xufa protegida en instal·lacions autoritzades ubicades fora de la zona de producció.  
b) El control de xufa no protegida per la Denominació d'Origen Protegida que es produïsca, s'envase, es comercialitze o transite dins de la zona de producció per part dels membres inscrits en esta o que es troben en instal·lacions autoritzades pel Consell Regulador fora de la zona esmentada.  
c) Controlar tant les instal·lacions com els productes elaborats amb Xufa de València dels inscrits en el Registre d'Elaboradors, Envasadors i Expenedors d'Orxata de Xufa de València i de productes alimentaris elaborats amb Xufa de València.  
2. Per al compliment dels seus fins, el Consell Regulador, d'acord amb el Decret 222/2007, de 9 de novembre, del Consell, i la seua modificació per mitjà del Decret 46/2010, de 12 de març, del Consell:  
a) Proposarà el reglament de la seua denominació d'origen protegida, el qual haurà de ser aprovat per la conselleria competent en matèria de política agroalimentària.  
b) Fixarà les normes tècniques i les seues possibles modificacions, atenent criteris de qualitat, rigor en el control i tradició.  
c) Elaborarà el manual de qualitat.  
d) Expedirà certificats d'origen i precintes de garantia, inclosa l'autorització de les etiquetes i contraetiquetes dels productes emparats per la Denominació d'Origen Protegida.  
e) Establirà els requisits que han de complir les etiquetes dels productes emparats en l'àmbit de les seues competències, i controlarà l'ús de les etiquetes comercials utilitzables en els productes protegits, a través dels servicis tècnics, en els aspectes que afecten la denominació.  
f) Gestionarà els registres definits en el reglament.  
g) Gestionarà les quotes obligatòries.  
h) Orientarà la producció i la qualitat, i promocionarà i informarà els consumidors sobre els productes emparats i les seues característiques especifiques.  
i) Vetlarà pel compliment del seu reglament, i podrà denunciar qualsevol ús incorrecte d'este davant dels òrgans administratius o jurisdiccionals competents.  
j) Elaborarà estadístiques i estudis de producció, elaboració i comercialització dels productes emparats, tant per a ús intern com per a la seua difusió i coneixement general.  
k) Proposarà els requisits mínims de control a què s'han de sotmetre els operadors inscrits en els registres respectius, per a totes i cada una de les seues fases de producció, transformació o elaboració i comercialització dels productes emparats, així com els mínims de control per a la concessió inicial i per al manteniment de la certificació.  
l) Si és el cas, establirà per a cada campanya, segons criteris de defensa i millora de la qualitat, i dins dels límits fixats per la norma tècnica, el reglament de les denominacions o pel manual de qualitat, els rendiments, límits màxims de producció o transformació o qualsevol altre aspecte de conjuntura anual que puga influir en eixos processos.  
m) Establiment de qualssevol acords - marc de col·laboració amb altres organismes interprofessionals, així com afavorir acords col·lectius interprofessionals entre els diferents sectors inscrits en els seus registres, segons els criteris de defensa de la qualitat i promoció dels productes emparats.  
n) Elaborarà els pressupostos anuals.  
o) Vetlarà pel desenvolupament sostenible de l'àrea on es trobe ubicada la zona de producció.  
p) Establirà els mecanismes necessaris per a conéixer l'origen del producte i els processos de producció, transformació i comercialització.  
q) Les actuacions derivades de les activitats assignades al ple i lligades a decisions i criteris de certificació de producte/servici hauran de ser ratificades per l'òrgan de control, de la forma i en el termini que s'establisca en els manuals interns de procediments.  
CAPÍTOL III  
El Consell Regulador  
Article 6. Principis d'organització i funcionament  
1. L'estructura i el funcionament del Consell Regulador o òrgan de gestió serà democràtic, i en tot moment regiran els principis de representació paritària dels sectors, dels interessos econòmics dels sectors confluents, i d'autonomia de gestió i organització dels processos electorals als seus òrgans rectors.  
2. El Consell Regulador o òrgan de gestió estarà integrat per les persones físiques o jurídiques degudament inscrites en els registres corresponents del Consell Regulador o òrgan de gestió que, de forma voluntària, manifesten la seua voluntat de formar-ne part.  
3. La conselleria competent en matèria de política agroalimentària, per mitjà de l'òrgan o l'entitat que en cada moment tinga atribuïda les funcions corresponents, exercirà la tutela administrativa del Consell Regulador o òrgan de gestió.  
4. Els actes realitzats pels òrgans en què s'estructura el Consell Regulador o òrgan de gestió en actuacions subjectes al dret administratiu, en exercici de potestats públiques, poden ser impugnats internament davant del superior jeràrquic a què estiguen adscrits.  
5. Els actes i acords del ple del Consell Regulador o del seu president subjectes al dret administratiu en exercici de potestats públiques poden ser objecte de recurs d'alçada davant del conseller competent en la matèria, de conformitat amb el que s'establix en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Article 7. Composició del Consell Regulador   
1. L'organització mínima de cada consell regulador o òrgan de gestió estarà constituïda per:  
1.1. El ple, el qual, al seu torn, està format per:  
- El/La president/a.  
- El/La vicepresident/a.  
- El/La secretari/ària del ple.  
- Els/Les vocals de cada registre.  
- El/La director/a general competent en matèria de qualitat agroalimentària, o qui este/a designe en qualitat de representant de la conselleria competent en matèria d'agricultura i alimentació, que formarà part del ple amb veu però sense vot.   
1.2. El comité de certificació, on estaran representats tots els interessos del producte/servici a certificar.  
1.3. Podrà comptar, també, amb un gerent i qualsevol altre òrgan que s'establisca en els seus estatuts.  
2. Els vocals de cada registre estan representats per:  
a) Sis vocals en representació del sector productor, triats entre les persones físiques o jurídiques inscrites en el Registre de Productors de Xufa de València. Estos vocals seran designats per la Conselleria d'Agricultura, Pesca i Alimentació a proposta del Consell Regulador.  
b) Quatre vocals inscrits en el Registre de Comercialitzadors de Xufa de València, dels quals dos seran representants de la secció de llavadors d'este registre. Estos vocals seran designats per la Conselleria d'Agricultura, Pesca i Alimentació a proposta del Consell Regulador.  
c) Dos Vocals inscrits en el Registre d'Elaboradors, Envasadors i Expenedors d'Orxata de Xufa de València i de productes alimentaris elaborats amb Xufa de València. Estos vocals seran designats per la Conselleria d'Agricultura, Pesca i Alimentació a proposta del Consell Regulador.  
d) Els vocals tècnics designats per la conselleria que corresponga.  
3. L'elecció de vocals del ple del Consell Regulador es realitzarà d'acord amb la legislació vigent en matèria d'eleccions a eixe tipus d'organismes.  
4. Per cada un dels càrrecs de vocals del ple del Consell Regulador es designarà un suplent, triat de la mateixa manera que el titular i pertanyent al mateix sector que el que s'haja de substituir.  
5. Els càrrecs de vocals seran renovats cada quatre anys, i poden ser reelegits.  
6. El/La president/a i el vicepresident/a, que també ho seran del ple, i a proposta d'este, seran nomenats pel titular de la conselleria competent en matèria d'agricultura i alimentació, que ordenarà la seua publicació en el Diari Oficial de la Comunitat Valenciana.   
7. Per a l'elecció del/de la president/a i vicepresident/a, caldrà ajustar-se al que es preveu en els apartats 3 i 5 de l'article 7 del Decret 46/2010, de 12 de març, del Consell, pel qual s'establixen les normes relatives als consells reguladors o òrgans de gestió de les denominacions de qualitat de la Comunitat Valenciana.  
8. El ple triarà president/a i vicepresident/a per mitjà de votació en la qual participarà, com a mínim, la mitat més un de la totalitat dels membres. El/La president/a i vicepresident/a serà qui obtinga les tres quartes parts dels vots emesos. En el supòsit que ningú obtinga la quantitat de vots mencionada, s'efectuarà una segona votació, i en resultarà triat qui obtinga la majoria simple entre els dos que hagen obtingut un nombre més gran de vots en la primera votació. Si després d'esta segona votació persistix l'empat en vots, es designarà president/a qui resulte d'efectuar un sorteig entre els dos que havien obtingut majoria simple en la primera votació i, a més, havien empatat en la segona votació.  
9. En cas de cessament d'un vocal per qualsevol causa, es procedirà a designar substitut de la forma establida, si bé el mandat del nou vocal durarà fins que se celebre la primera renovació del ple del Consell.  
10. El termini de presa de possessió dels vocals serà com a màxim d'un mes, comptador des de la data de la designació o elecció i, per això, fins que arribe eixe moment el membre ixent continuarà en el seu càrrec.  
11. Causarà baixa:  
a) El vocal que durant el període de vigència del seu càrrec siga sancionat per infracció greu en les matèries que determine el marc jurídic establit, bé personalment o la firma que representa.  
b) A petició de l'organisme que el va triar.  
c) Per absència injustificada a tres sessions consecutives o cinc d'alternes.   
d) Per causar baixa en els registres previstos en l'article 15.  
12. En el cas de cessament del/de la president/a, el Consell Regulador, en el termini d'un mes, proposarà a la conselleria competent en matèria d'agricultura i alimentació la designació d'un nou president, el mandat del qual serà només pel temps que li reste al president anterior.  
13. En tot allò no previst en els apartats anteriors serà aplicable supletòriament la legislació electoral valenciana i, si no n'hi ha, la legislació sobre règim electoral general.  
Article 8. Vinculació dels vocals  
Els membres del ple del Consell Regulador triats de la forma que es determina en l'article anterior han d'estar vinculats als sectors que representen, directament o per ser directius d'entitats que es dediquen a les activitats que han de representar. No obstant això, una mateixa persona física o jurídica inscrita en diversos registres no pot tindre en el Consell Regulador representació múltiple, ni directament ni a través de firmes filials o socis d'estes.  
Article 9. Funcions del/de la president/a  
1. Al/A la president/a correspon:  
a) Representar el Consell Regulador. Esta representació pot delegar-la de manera expressa en els casos que siga necessari.  
b) Fer complir les disposicions legals i reglamentàries.  
c) Administrar els ingressos i fons del Consell Regulador i ordenar els pagaments.  
d) Convocar i presidir les sessions del ple del Consell, assenyalar-ne l'orde del dia, sotmetre a la seua decisió els assumptes de la seua competència i executar els acords adoptats.  
e) Organitzar el règim interior del Consell.  
f) Contractar, suspendre o renovar el personal del Consell Regulador, amb l'acord previ del ple.  
g) Organitzar i dirigir els servicis.  
h) Informar els organismes superiors de les incidències que es produïsquen en la producció i el mercat.  
i) Remetre a la conselleria competent en matèria de qualitat diferenciada els acords que preveja el Consell per al compliment general en virtut de les atribucions que li conferix este reglament i els que, per la seua importància, considere que han de ser coneguts per esta conselleria.  
j) Les altres funcions que el Consell Regulador acorde o que li encomane la conselleria o el ministeri competents en matèria de qualitat diferenciada.  
2. La duració del mandat del/de la president/a serà de quatre anys, i podrà ser reelegit/ida.  
3. El/La president/a cessarà per expiració del termini del seu mandat, per pèrdua de confiança o a petició pròpia, i una vegada acceptada la dimissió pel ple del Consell Regulador i ratificada esta acceptació per la conselleria competent en matèria d'agricultura i alimentació.  
4. En el cas de cessament o defunció, el ple del Consell Regulador proposarà, en el termini de dos mesos, a la conselleria competent en matèria de qualitat diferenciada, la designació de nou/nova president/a d'acord amb la legislació vigent i amb el que es preveu en este reglament.  
5. Les sessions del ple del Consell Regulador en què s'estudie la proposta de nou/nova president/a seran presidides pel funcionari de la conselleria competent en matèria de qualitat diferenciada que designe l'organisme.  
Article 10. Funcions del vicepresident/a  
1. Al/A la vicepresident/a correspon substituir el/la president/a en absència d'este/a i assumir les funcions que este/a li delegue, com també les que específicament acorde el ple del Consell Regulador.  
2. Respecte a la duració del mandat, cessament o defunció del/de la vicepresident/a, s'aplicarà allò que es preveu per al/a la president/a en els apartats 2, 3 i 4 de l'article 9.  
Article 11. Reunions del ple del Consell Regulador, convocatòries i adopció d'acords  
1. El Ple del Consell Regulador es reunirà quan el convocarà el/la president/a, per iniciativa pròpia o a petició, almenys, del vint-i-cinc per cent dels vocals, i és obligatori la celebració de sessió almenys una vegada al trimestre.  
2. Les sessions del ple del Consell Regulador es convocaran amb quatre dies d'antelació, almenys, i caldrà adjuntar a la citació l'orde del dia de la reunió. No pot ser objecte de deliberació o acord qualsevol assumpte que no figure en l'orde del dia, llevat que estiguen presents la totalitat dels membres de l'òrgan de govern del ple del Consell Regulador i siga declarat d'urgència l'assumpte a tractar pel vot de la majoria. En cas de necessitat, quan així ho requerisca la urgència de l'assumpte, al parer del/de la president/a, se citarà els vocals per telegrama, fax o un altre mitjà que deixe constància de la recepció, amb vint-i-quatre hores d'anticipació com a mínim. En tot cas, el ple del Consell Regulador quedarà vàlidament constituït quan estiguen presents la totalitat dels seus membres i així ho acorden per unanimitat.  
3. Quan un titular no hi puga assistir, ho notificarà al ple del Consell Regulador i al seu suplent perquè el substituïsca, si és el cas.  
4. Els acords del ple del Consell Regulador s'adoptaran per majoria simple dels membres presents i, per a la validesa dels acords, serà necessari que hi estiguen presents, com a mínim, el/la president/a, el/la secretari/ària del ple del Consell i un nombre de vocals dels referits en l'article 7, apartat 2, lletres a, b i c que, en conjunt, supose almenys la mitat del total.  
5. Per a resoldre qüestions de tràmit o en els casos en què s'estime necessari, podrà constituir-se una comissió permanent, que estarà formada pel/per la president/a i quatre vocals titulars, dos del sector productor de xufa i dos dels altres sectors, designats pel ple. En la sessió en què s'acordarà la constitució de la comissió permanent s'acordaran també les missions específiques que li competixen i les funcions que exercirà. Totes les resolucions que prenga la comissió permanent es comunicaran al ple del Consell Regulador per a la seua ratificació en la primera reunió que se celebre.  
Article 12. El/La secretari/ària i els servicis del Consell Regulador  
1. Per al compliment dels seus fins, el Consell Regulador comptarà amb el personal necessari, d'acord amb les plantilles aprovades pel Consell, que figuraran dotades en el seu pressupost.  
2. El/La secretari/ària del Consell Regulador serà designat/ada pel ple, a proposta del/de la president/a, del/de la qual dependrà funcionalment, i que tindrà com a comeses específiques les següents:  
a) Preparar els treballs del Consell Regulador i tramitar l'execució dels seus acords.  
b) Assistir a les sessions del ple del Consell Regulador amb veu però sense vot, cursar les convocatòries, estendre les actes i custodiar els llibres i documents del Consell.  
c) Els assumptes relatius al règim interior de l'organisme, tant de personal com administratius.  
d) Les funcions que li encomane el/la president/a relacionades amb la preparació i la instrumentació dels assumptes de la competència del Consell Regulador.  
3. Al/A la vocal més jove correspon substituir el/la secretari/ària en absència seua, sense pèrdua de la seua condició de vocal, i assumir les funcions d'este/a per a la sessió del ple en què el/la substituïsca.  
4. Per a les funcions de control que duga a terme el Consell Regulador en qualsevol dels aspectes afectats per este reglament o per la legislació vigent en este sentit, podran comptar amb personal propi o optar per subscriure els servicis d'entitats alienes al mateix Consell. En qualsevol cas, es garantiran les condicions d'imparcialitat del personal que hi actuarà, la seua independència i objectivitat respecte als interessos objecte de control i la competència tècnica de les persones físiques i jurídiques responsables del control.  
5. Serà aplicable a tot el personal del Consell Regulador la legislació laboral, així com les clàusules de confidencialitat que, si és el cas, s'adopten. El personal podrà regir-se per les mateixes normes establides en el conveni del personal laboral al servici de la Generalitat Valenciana per mitjà dels procediments d'adhesió o extensió de convenis recollits en la normativa corresponent, i sense perjudici del que es puga derivar de la seua pròpia negociació col·lectiva. En cap cas este personal del Consell Regulador tindrà la consideració de personal al servici de l'administració de la Generalitat.  
Article 13. Tutela administrativa  
1. La tutela administrativa exercida per la conselleria competent en la matèria d'agricultura i alimentació, i en particular per l'òrgan o l'entitat que en cada moment tinga atribuïdes les funcions corresponents, comprén el control de la legalitat dels actes i acords dels seus òrgans de govern subjectes al dret administratiu, la resolució dels recursos administratius contra els actes dictats en l'exercici de les seues funcions públiques i el control de la legalitat de les altres actuacions que es preveuen en este decret i les disposicions que el despleguen, tret de les decisions sobre la certificació o desqualificació de productes, a l'efecte de garantir la independència en la presa de decisions de l'òrgan de control i certificació.  
2. A l'efecte de l'apartat anterior, estan subjectes al dret administratiu les funcions enumerades en les lletres d, e, f, g i l de l'apartat 3 de l'article 5.   
3. Cada consell regulador ha de remetre els estatuts i la seua modificació, com també les comunicacions de composició dels seus membres i els nous nomenaments, a l'òrgan o entitat en què cada moment tinga atribuïdes les funcions en la conselleria competent en matèria d'agricultura i alimentació. Els consells reguladors o òrgans de gestió també li presentaran, dins del primer trimestre de l'any següent, la informació comptable, juntament amb una memòria de les activitats realitzades durant l'any immediatament anterior i les previstes per a l'exercici següent. També aprovaran el pressupost de cada exercici i la liquidació pressupostària de l'exercici passat en els termes que reglamentàriament es determine. A més, els consells reguladors elaboraran anualment un inventari, que es presentarà davant de l'òrgan o entitat que en cada moment tinga atribuïdes les funcions en la conselleria competent en matèria d'agricultura i alimentació, que contindrà els béns immobles, els incorporals i els mobles el valor dels quals supere els 300 euros.  
Els documents mencionats en el paràgraf anterior seran remesos pels consells reguladors o òrgans de gestió perquè siguen objecte de comprovació i verificació posterior amb les disposicions normatives d'aplicació, per part de l'òrgan o entitat que en cada moment tinga atribuïdes les funcions en la conselleria competent en matèria d'agricultura i alimentació.  
Els Consells Reguladors o òrgans de gestió estaran sotmesos a auditories tècniques, econòmiques, financeres o de gestió, efectuades per la conselleria competent en matèria d'agricultura i alimentació a través de l'òrgan o entitat que en cada moment tinga atribuïdes estes funcions, o per les entitats privades que específicament designarà la Generalitat.  
4. Els consells reguladors o òrgans de gestió estaran obligats a realitzar totes les actuacions que siguen necessàries per al compliment de les seues obligacions respectives. L'incompliment podrà comportar, entre altres, les mesures següents:   
a) Advertència, amb establiment de termini per a la correcció de l'incompliment. Si, una vegada transcorregut el termini que se li haja fixat, continua sense complir les seues obligacions, es procedirà a la suspensió i revocació dels càrrecs del Consell i al nomenament d'una comissió gestora pel temps imprescindible perquè es trien o es nomenen els nous càrrecs del Consell Regulador.  
b) Pèrdua del dret a utilitzar la denominació de qualitat, és a dir, revocació de l'autorització administrativa.  
c) Mentres el Consell Regulador incomplisca les seues obligacions, no podrà ser beneficiari de cap subvenció de l'administració autonòmica valenciana, i si n'haguera rebut cap l'haurà de reintegrar en els termes establits en la legislació vigent.  
5. L'òrgan o entitat que en cada moment tinga atribuïdes les funcions en la conselleria competent en matèria d'agricultura i alimentació ha de vetlar pel compliment de les normes establides en este decret respecte al funcionament dels consells reguladors o òrgans de gestió.  
Article 14. Recursos econòmics  
1. El finançament de les obligacions del Consell Regulador s'efectuarà amb els recursos següents:  
a) Amb el producte de les exaccions parafiscals fixades en el manual de qualitat que per a cada campanya aprove el ple del Consell Regulador, i que s'aplicaran:  
- Per quilogram de xufa tendra produïda.  
- Per quilogram de xufa seca comercialitzada.  
- Per cada precinte o contraetiqueta.  
Els subjectes passius de cada una de les exaccions són, de la primera, les persones físiques o jurídiques amb inscripció en el Registre de Productors de Xufa de València i els titulars de les instal·lacions inscrites en el Registre de Comercialitzadors de Xufa de València; i de la segona, els adquirents de precintes o contraetiquetes.  
El Consell Regulador fixarà els equivalents entre xufes tendres o seques a l'efecte del càlcul de la repercussió de l'exacció.  
b) Les subvencions, els llegats i els donatius que reben.  
c) Les quantitats que es puguen percebre en concepte d'indemnització per danys i perjudicis ocasionats al Consell o als interessos que representa.  
d) Els béns que constituïxen el seu patrimoni i els productes i la seua venda.  
e) Amb les aportacions, fixades en el manual de qualitat, de les empreses autoritzades per a l'ús del logotip i mencions d'esta denominació d'origen protegida, tal com es preveu en l'article 22.2.  
2. L'impagament de les quantitats relatives als apartats 1ª i 1e serà motiu de baixa del corresponent subjecte passiu en els respectius registres del Consell Regulador, que es produirà amb expedient contradictori previ amb audiència de l'interessat i amb l'acceptació del ple.   
3. La gestió d'ingressos i despeses que figuren en els pressupostos correspon al Consell Regulador.  
CAPÍTOL IV  
Registres  
Article 15. Registres del Consell Regulador  
El Consell Regulador gestionarà els registres següents:  
a) Registre de Productors de Xufa de València.  
b) Registre de Comercialitzadors de Xufa de València.  
c) Registre d'Elaboradors, Envasadors i Expenedors d'Orxata de Xufa de València i de productes alimentaris elaborats amb Xufa de València.  
Article 16. Inscripció en registre  
1. Les peticions d'inscripció es dirigiran al Consell Regulador, i caldrà adjuntar-hi les dades, els documents i els comprovants que en cada cas es requerisquen.  
2. El Consell Regulador denegarà les inscripcions que no s'ajusten als preceptes d'este reglament o a les normes complementàries establides en el manual de qualitat.  
3. La inscripció en estos registres no eximix els interessats de l'obligació d'inscriure's en aquells altres que, amb caràcter general, estiguen establits.  
4. La inscripció en els registres és voluntària, com també la baixa corresponent. Una vegada produïda esta, ha de transcórrer un període de dos anys per a procedir a una nova inscripció, excepte canvi de titularitat.  
5. Totes les inscripcions en els registres es renovaran en el termini i de la forma que determinarà el Consell Regulador.  
Article 17. Registre de Productors de Xufa de València  
1. En el Registre de Productors de Xufa de València s'inscriuran cada any totes les parcel·les situades en la zona de producció referida en l'article 4 de l'annex I, la collita de les quals es destine a produir xufa protegida.  
En la inscripció figurarà el nom de l'agricultor propietari, arrendatari o titular de l'explotació, el terme municipal en què està situada, els polígons i les parcel·les cadastrals, la superfície i totes les dades que siguen necessàries per a la perfecta localització, com també altres dades, definides en el manual de qualitat, que puguen ser necessàries per a verificar el compliment dels requisits establits en el Reglament.  
2. Els productors de Xufa de València que realitzen en les seues instal·lacions el procés d'assecatge i/o emmagatzemament de xufa han de comunicar al Consell Regulador el terme municipal on estiguen situades estes instal·lacions, els registres que se li exigisquen i totes les dades que siguen necessàries per a la localització i l'avaluació, i es farà constar en la seua sol·licitud d'inscripció.  
3. Estes instal·lacions han d'estar vinculades almenys a una parcel·la inscrita i per a la producció pròpia.  
4. El Consell Regulador pot autoritzar la inscripció d'instal·lacions situades fora de la zona de producció de xufa, sempre que les instal·lacions garantisquen la idoneïtat del procés corresponent.  
Article 18. Registre de Comercialitzadors de Xufa de València  
1. En el Registre de Comercialitzadors de Xufa de València s'inscriuran totes les persones físiques o jurídiques que realitzen l'activitat de manipulació i/o llavat i/o assecatge i/o emmagatzemament i/o selecció i/o comercialització de xufa, excepte en els casos referits en l'article 17, les instal·lacions de les quals estiguen situades en la zona de producció referides en l'article 4 de l'annex I, que hauran de complir les exigències que el Consell Regulador establisca en el manual de qualitat.  
En la inscripció figurarà la raó social i, si és el cas, el nom del propietari o de l'arrendatari. També s'indicarà la localitat i l'emplaçament precís de les instal·lacions i dependències, l'equipament i maquinària, els processos i totes les dades tècniques que siguen necessàries per a la perfecta identificació i catalogació.  
2. Els inscrits en este registre han de declarar en la seua sol·licitud d'inscripció les instal·lacions d'assecatge i/o emmagatzemament que han de posseir les condicions tecnicosanitàries vigents i les que el Consell Regulador puga exigir.   
En la inscripció figurarà la raó social i el domicili social, el terme municipal on estan situades, els registres pertinents i totes les dades que siguen necessàries per a la perfecta localització i avaluació.  
3. En este registre hi haurà una Secció de Llavadors de Xufa de València on es farà constar l'existència d'instal·lacions per a esta finalitat, que han de posseir les condicions tecnicosanitàries vigents i les que el Consell Regulador puga exigir. En la inscripció figurarà la raó social i el domicili social, el terme municipal on estan situades, els registres pertinents i totes les dades que siguen necessàries per a la perfecta localització i avaluació.  
4. El Consell Regulador pot autoritzar la inscripció d'instal·lacions situades fora de la zona de producció de xufa, sempre que estes instal·lacions garantisquen la idoneïtat del procés corresponent.  
Article 19. Registre d'Elaboradors, Envasadors i Expenedors d'Orxata de Xufa de València i de productes alimentaris elaborats amb Xufa de València  
En el Registre d'Elaboradors, Envasadors i Expenedors d'Orxata de Xufa de València i de productes alimentaris elaborats amb Xufa de València s'inscriuran les persones físiques o jurídiques que elaboren, envasen o expenguen orxata de Xufa de València i productes elaborats amb Xufa de València i complisquen els requisits establits pel Consell Regulador en el seu manual de qualitat.   
En la inscripció figurarà la raó social i el nom del titular de l'entitat. També s'hi indicarà la localitat i l'emplaçament precís de les instal·lacions i dependències, l'equipament i maquinària, els processos i totes les dades tècniques que siguen necessàries per a la perfecta identificació i catalogació.  
Article 20. Identificació del producte emparat  
En les instal·lacions que el Consell Regulador aprove podrà coincidir xufa protegida per la Denominació d'Origen Protegida amb xufa no protegida, sempre que es complisquen les normes establides per al cas pel Consell Regulador. Serà responsabilitat de l'interessat habilitar els mitjans físics o de qualsevol índole necessaris per a la identificació inequívoca de cada producte, i l'interessat haurà de comunicar-ho al Consell Regulador amb prou antelació perquè el Consell Regulador valide els sistemes de separació i identificació previstos pels interessats. Així mateix, haurà de complir els requisits establits respecte d'això en el manual de qualitat.  
CAPÍTOL V  
Drets i obligacions  
Article 21. Titulars dels drets i obligacions  
1. Només pot aplicar-se la Denominació d'Origen Protegida Xufa de València al tubercle procedent de parcel·les i instal·lacions inscrites en el registre corresponent, que haja sigut produït i manipulat d'acord amb les normes exigides per este reglament i en el manual de qualitat i que posseïsca les característiques i condicions adequades.  
2. El dret a l'ús de la menció i els logotips de la Denominació d'Origen Protegida en propaganda, publicitat, documentació, precintes o etiquetes és exclusiu del Consell Regulador, el qual n'autoritzarà l'ús als inscrits amb les condicions d'ús que establisca.  
3. Les persones físiques o jurídiques inscrites en els registres estan obligades al compliment de les disposicions d'este reglament, del manual de qualitat i la resta d'acords que, dins de les seues atribucions, dicte el Consell Regulador, els òrgans competents de la Generalitat de la Comunitat Valenciana i del Ministeri d'Agricultura, Pesca i Alimentació, com també a satisfer les exaccions que els corresponguen.  
Article 22. Marques o etiquetes  
1. Les marques, símbols, emblemes, llegendes publicitàries o qualsevol altre tipus de propaganda que s'utilitze en la xufa protegida no podran ser utilitzats en la comercialització d'altres xufes.  
2. Les marques, símbols, emblemes, llegendes publicitàries o qualsevol altre tipus de propaganda que s'utilitze en orxata o en els productes alimentaris elaborats amb Xufa de València pels inscrits en el Registre d'Elaboradors, Envasadors i Expenedors d'Orxata de Xufa de València i de productes alimentaris elaborats amb Xufa de València amb autorització per a l'ús de la menció Xufa de València i els seus logotips només podran ser utilitzats en estos productes. El Consell Regulador establirà en el manual de qualitat les condicions d'aplicació.  
3. En les etiquetes de la xufa protegida i d'orxata o en els productes alimentaris elaborats amb Xufa de València figurarà obligatòriament, de forma destacada, el nom de la Denominació d'Origen Protegida, a més de les dades que amb caràcter general es determinen en la legislació vigent.  
4. Abans que es posen en circulació, les etiquetes han de ser autoritzades pel Consell Regulador, a l'efecte que es relacionen en este reglament. Serà denegada l'aprovació de les etiquetes que per qualsevol causa puguen donar lloc a confusió en el consumidor. També poden ser anul·lades les autoritzacions d'altres ja concedides anteriorment, quan hagen variat les circumstàncies de les empreses propietàries, amb audiència prèvia de les entitats interessades.  
5. Siga quin siga el tipus d'envàs en què s'expedisca la Xufa de València, l'orxata de Xufa de València o els productes alimentaris elaborats amb Xufa de València emparats per la Denominació d'Origen Protegida, anirà proveït d'una etiqueta, contraetiqueta o precinte numerat, autoritzat i/o proporcionat pel Consell Regulador i col·locat abans de l'expedició, d'acord amb les normes que establisca el Consell Regulador.  
Article 23. Logotip  
1. El Consell Regulador disposarà d'un logotip de la seua propietat com a símbol distintiu de la Denominació d'Origen Protegida Xufa de València.  
Així mateix, el Consell Regulador pot fer obligatori que a l'exterior de les instal·lacions inscrites i en un lloc destacat figure una placa que al·ludisca a esta condició.  
2. El Consell Regulador vetlarà per l'ús correcte de la menció i els logotips de la Denominació d'Origen Protegida Xufa de València que han de fer servir els inscrits en el Registre d'Elaboradors, Envasadors i Expenedors d'Orxata de Xufa de València i de productes alimentaris elaborats amb Xufa de València, com també de l'aplicació de les contraetiquetes que, si és el cas, preveja el mateix Consell Regulador per al control dels productes elaborats amb Xufa de València.  
Article 24. Control de les parcel·les i instal·lacions  
1. A fi de poder controlar la sembra i producció de xufa protegida, com també el seu processament i expedició, juntament amb els volums d'existències, si és el cas, i tot allò que siga necessari per a poder acreditar l'origen i la qualitat de la xufa emparada, les persones físiques o jurídiques titulars de plantacions o instal·lacions estan obligades a complir les formalitats següents:  
a) Tots els inscrits en el Registre de Productors presentaran, una vegada acabada la recol·lecció, en la data que determine el Consell Regulador, la declaració de la collita obtinguda, amb indicació de la destinació de la xufa i, en cas de venda, el nom del comprador.  
b) Tots els inscrits en el Registre d'Envasadors i Comercialitzadors de Xufa protegida han de declarar els volums processats i comercialitzats, de la forma i en les dates que determine el Consell Regulador, i han de consignar la seua procedència i destinació, amb indicació del comprador i la quantitat.  
c) Tots els inscrits en el Registre d'Elaboradors, Envasadors i Expenedors d'Orxata de Xufa de València i de productes alimentaris elaborats amb Xufa de València, han de declarar tant el volum de xufa adquirit com el de producte elaborat, de la forma i en el termini que determine el Consell Regulador.  
2. Les declaracions a què es fa referència en este article tenen un efecte merament estadístic, i per això només es podran facilitar i publicar en forma numèrica, sense cap referència de caràcter individual. Qualsevol infracció d'esta norma per part del personal afectat al Consell Regulador serà considerada com a falta greu.   
3. Els controls efectuats pels veedors del Consell Regulador queden definits en el manual de qualitat.  
4. Els inscrits es comprometen a permetre als veedors del Consell Regulador l'accés a les explotacions o instal·lacions, com també a facilitar el seu treball.  
CAPÍTOL VI  
Sistema de control i certificació  
Article 25. Desqualificació de producte emparat  
1. Tota partida de xufa que incomplisca els preceptes d'este reglament serà desqualificada pel Consell Regulador, a proposta del Comité de Qualificació, sense perjudici de l'aplicació del règim sancionador recollit en este reglament.  
2. La desqualificació la pot realitzar el Consell Regulador en qualsevol fase de producció, envasament o comercialització. A partir de l'inici de l'expedient de desqualificació, la xufa s'ha de mantindre en envasos independents i degudament identificats, amb el control del Consell Regulador que, en la seua resolució, en determinarà la destinació.  
3. Les xufes desqualificades no poden ser comercialitzades en cap moment a l'empara de la Denominació d'Origen.  
Article 26. Comité de Certificació  
1. El Consell Regulador acordarà la creació d'un comité de certificació responsable d'emetre els certificats de conformitat de tot allò que s'exigix en este reglament i en el manual de qualitat.  
2. Este comité de certificació estarà integrat per un nombre imparell de membres designats pel ple del Consell Regulador, amb competència tècnica per a avaluar la informació que demane el Comité i amb independència i imparcialitat respecte dels interessos sobre els quals es dictamina. Al mateix temps, les funcions que exercisca el Comité de Certificació mantindran l'objectivitat necessària respecte a les funcions de control previstes en l'article 12.  
3. En el manual de qualitat es detallaran les normes per a la constitució i funcionament d'este comité.  
Article 27. Comité de Parts  
1. El Consell Regulador acordarà la creació d'un comité de parts responsable de supervisar les actuacions del Consell Regulador en matèria de certificació.  
2. El Comité estarà format per:  
a) El/La president/a del Consell Regulador en representació dels inscrits en els diferents registres.  
b) Un representant designat per la conselleria competent en matèria de qualitat diferenciada expert en l'avaluació de la conformitat.   
c) Un representant dels consumidors.  
d) El director tècnic del Consell Regulador.  
Tots els membres del Comité tindran veu i vot, llevat del director tècnic del Consell Regulador, amb veu però sense vot.  
3. En el manual de qualitat es detallaran les normes per a la constitució i el funcionament d'este comité.  
Article 28. Acords, publicitat i recursos  
1. Els acords del Consell Regulador que no tinguen caràcter particular i afecten una pluralitat de subjectes es notificaran per mitjà de circulars exposades a les oficines del Consell Regulador i als ajuntaments compresos dins de la zona de producció de xufa. El Consell Regulador podrà modificar les mesures anteriors per les que considere més convenients de cara a la màxima publicitat dels seus acords.  
2. Els acords i les resolucions que prenguen els òrgans del Consell Regulador en l'exercici de les seues funcions públiques seran recurribles davant de la conselleria competent en la matèria si són de caràcter públic.  
3. El ple del Consell Regulador de la Denominació d'Origen Protegida Xufa de València pot acudir als tribunals de justícia per a instar tot allò que convinga al seu dret en defensa de la Denominació d'Origen Protegida.   
CAPÍTOL VII  
Infraccions i sancions  
Article 29. Infraccions i sancions  
Quant a infraccions i sancions, caldrà ajustar-se a la normativa sectorial corresponent, juntament amb la d'aplicació general, com també a les disposicions d'este reglament i de les normes internes del Consell Regulador.


Còpia Permalink ELI